23. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 174 της 15 Μαΐου/4 Ιουν. 1987 (ΦΕΚ Α΄ 85) Όργανα που αποφασίζουν ή γνωμοδοτούν και ειδικές ρυθμίσεις σε θέματα έργων που εκτελούνται από τον «ΟΡΓΑΝΙΣΜΟ ΥΔΡΕΥΣΕΩΣ ΘΕΣΣΑΛΟΝΙΚΗΣ (Ο.Υ.Θ.)». Έχοντας υπόψη: 1.Την παρ. 3 του άρθρ. 19 του Νόμ. 1418/1984 «Δημόσια έργα και ρυθμίσεις συναφών θεμάτων» (ΦΕΚ Α΄ 23). 2.Την παρ. 5 του άρθρ. 24 του Νόμ. 1558/1985 «Κυβέρνηση και Κυβερνητικά Όργανα» (ΦΕΚ Α΄ 137). 3.Την αριθ. 2389/13.2.1987 απόφαση του Πρωθυπουργού και Υπουργού Οικονομικών «Ανάθεση αρμοδιοτήτων στον Υφυπουργό Οικονομικών» (ΦΕΚ 81 Β΄ ). 4.Την υπ’ αριθ. 753/1986 γνωμοδότηση του Συμβουλίου της Επικρατείας μετά από πρόταση των Υπουργών Προεδρίας της Κυβέρνησης, Περιβάλλοντος, Χωροταξίας και Δημοσίων Έργων και του Υφυπουργού Οικονομικών, αποφασίζουμε: Άρθρο μόνο.- Αρμόδια όργανα που αποφασίζουν ή γνωμοδοτούν κατά τις διατάξεις του Νόμ. 1418/1984 «Δημόσια έργα και ρυθμίσεις συναφών θεμάτων» και των Π. Δ/των τα οποία εκδίδονται σε εκτέλεσή του, για τα έργα του Ο.Υ.Θ. είναι τα όργανα που προσδιορίζονται από τις εκάστοτε ισχύουσες διατάξεις για τα έργα που εκτελούνται από τις Υπηρεσίες Νομαρχιακού Επιπέδου της Γενικής Γραμματείας Δημοσίων έργων, εκτός από τη Διευθύνουσα Υπηρεσία που είναι στην περίπτωση αυτή η αρμόδια Τεχνική Διεύθυνση του Ο.Υ.Θ. Στην περίπτωση κατασκευής έργου αρμοδιότητας περισσοτέρων της μιας Διεύθυνσης του ΟΥΘ, αρμόδια διευθύνουσα Υπηρεσία είναι εκείνη στην οποία αντιστοιχεί το μεγαλύτερο μέρος τους έργου. 